तर्क के साथ बहस हमेशा ध्यान खींचती है
वह महीने का सबसे गर्म दिन था। मैं स्कूल से लौट रहा था। नागपुर के वैरायटी स्क्वेयर पर मैं बस से उतरा। रास्ते में एक रेस्त्रां पर रुककर मैंने पानी पिया जो राहगीरों के लिए था। N. Raghuraman's column - argument with logic always grabs attention
वह महीने का सबसे गर्म दिन था। मैं स्कूल से लौट रहा था। नागपुर के वैरायटी स्क्वेयर पर मैं बस से उतरा। रास्ते में एक रेस्त्रां पर रुककर मैंने पानी पिया जो राहगीरों के लिए था। फिर कैश काउंटर से थोड़ी सौंफ उठा ली और उसे चबाते हुए घर पहुंचा। पिताजी मुझे देख नाराज़ हो गए। शायद मेरे हाव-भाव में कुछ स्टाइल दिख रही थी।
उन्होंने मुझे बिना अनुमति कुछ खाने पर डांटना शुरू कर दिया। वे हाथ उठाने वाले ही थे कि मैं बोल पड़ा, ‘पिताजी आप जानते नहीं, सौंफ कितनी सेहतमंद है?’ शायद मेरा लहज़ा ऐसा था, ‘आपको कुछ ऐसा बताऊं जो आपको नहीं पता होगा।’ इसपर मेरी मां से पिताजी बोले, ‘देखो तुम्हारा होशियार बेटा मुझे सेहत का ज्ञान दे रहा है।’
मुझे यह घटना तब याद आई जब मैंने ओशिवारा, मुंबई के जेबीसीएन इंटरनेशनल स्कूल के 11 वर्षीय छात्र अंकुल मेहरा के बारे में पढ़ा। पांचवीं के इस छात्र ने एक ईमेल से स्कूल की नियम-पुस्तिका ही बदल दी। कोविड लॉकडाउन में अंकुल के बाल बढ़ गए थे और तब क्लास ऑनलाइन थी इसलिए उसे हेयरस्टाइल से प्यार हो गया। जून 2022 में ऑफ़लाइन क्लास शुरू हुईं तो उसे लगा अब बाल कटवाने पड़ेंगे। इसलिए उसने स्कूल को ईमेल लिखा और लंबे बाल रखने के समर्थन में तर्क दिए।
उसने लिखा, ‘हर व्यक्ति अपने-आप में अनोखा है और सभी को खुद को व्यक्त करने का अधिकार है (फिर वह किसी भी उम्र का हो)। सीखना इसपर निर्भर नहीं होता कि कोई कैसा दिखता है, बल्कि इस पर होता है कि वह कैसा महसूस करता है और इसे कैसे बयां करता है। सीखने का मतलब एक-दूसरे के बारे में राय बनाना नहीं, बल्कि एक-दूसरे को स्वीकारना और सम्मान करना है।’
अंकुल ने अपने बालों को क्षत्रियों से जोड़ा। उसने बताया कि उसके वंशज योद्धा क्षत्रिय थे और कैसे अंग्रेज़ों ने भारतीयों पर वेशभूषा को लेकर नियम थोपे थे। उसने सवाल किया, ‘जब लड़कियों को स्कर्ट और ट्राउज़र, लंबे बाल और छोटे बालों में से चुनने का अधिकार है, तो लड़कों को क्यों नहीं? उन्हें छोटे बाल रखने क्यों कहा जाता है? लोगों को समाज की रोक-टोक की परवाह किए बगैर अपनी शख्सियत स्वीकारना चाहिए।’ अंकुल ने कैंसर के मरीज़ों के लिए विग बनाने के लिए अपने बाल दान करने के नेक कार्य का भी ज़िक्र किया।
अंकुल के ईमेल से प्रिंसिपल केवी अर्जुन राव बहुत प्रभावित हुए। बच्चे का आत्मविश्वास देखते हुए उन्होंने स्कूल प्रबंधन को नियम-पुस्तिका में बदलाव के लिए राज़ी कर लिया। अब पुस्तिका में, ‘स्कूल में सभी लड़कियों को बाल बांधकर आना ज़रूरी है’ को बदलकर ‘सभी शिक्षार्थियों को बाल बांधकर आना ज़रूरी है’ किया जा रहा है।
वे दिन गए जब संवाद एकतरफ़ा होता था। हम अपने माता-पिता या शिक्षकों से सवाल नहीं करते थे। लेकिन अब बच्चे खुद को बयां करने के लिए तैयार हैं। अगर आपको सिनेमा समाज का आईना लगता है तो यह भी मानना होगा कि स्कूल जेन-ज़ी पीढ़ी का आईना हैं। जैसे हमें नए दौर की फ़िल्में पसंद आ रही हैं, हमें खुद को बयां करने वाली इस पीढ़ी की विचार प्रक्रिया भी स्वीकारनी चाहिए।
स्कूल के फ़ैसले पर लोगों की अलग-अलग राय हो सकती है, लेकिन इससे इनकार नहीं किया जा सकता कि अंकुल ने अपनी बात बुद्धिमानी से रखी, खासतौर पर उसकी उम्र को देखते हुए।
फंडा यह है कि हमें नई पीढ़ी से तर्क के साथ बात रखना सीखना चाहिए। याद रखें, जेन-Z हमारी तुलना में अपनी उम्र के हिसाब ज्यादा होशियार है क्योंकि उसे ज्यादा जानकारी-ज्ञान मिल रहा है, जितना हमें नहीं मिलता था। कुछ अंकुल जैसे बुद्धिमानी से इसका प्रयोग करते हैं।